“พาณิชย์” เผย CPI เดือนมี.ค.พุ่งแตะ 5.73% คาดปีนี้เงินเฟ้อทะลุ 4-5%
“พาณิชย์” เผย CPI เดือนมี.ค.พุ่ง 5.73% คาดปี 65 เงินเฟ้อโตทะลุ 4-5% จากเดิมคาดการณ์ไว้ที่ 0.7-2.4% 
“พาณิชย์” เผย CPI เดือนมี.ค.พุ่งแตะ 5.73% คาดปี 65 เงินเฟ้อทะลุ 4-5% จากเดิมคาดการณ์ไว้ที่ 0.7-2.4% 
5 เม.ย. 2565

นายรณรงค์ พูลพิพัฒน์ ผู้อำนวยการสำนักงานนโยบายและยุทธศาสตร์การค้า (สนค.) กระทรวงพาณิชย์ เปิดเผยว่า ดัชนีราคาผู้บริโภคทั่วไป (CPI) หรืออัตราเงินเฟ้อเดือน มี.ค.65 อยู่ที่ระดับ 104.79 เพิ่มขึ้นจากช่วงเดียวกันของปีก่อน 5.73% จากตลาดคาด 5.7-6.3% และเพิ่มขึ้น 0.66% จากเดือน ก.พ.65 ส่งผลให้อัตราเงินเฟ้อไตรมาสแรกของปีนี้ (ม.ค.-มี.ค. 65) เฉลี่ยอยู่ที่ 4.75%
ส่วนดัชนีราคาผู้บริโภคพื้นฐาน (Core CPI) หรืออัตราเงินเฟ้อพื้นฐานเดือน มี.ค.65 อยู่ที่ 102.43 เพิ่มขึ้นจากช่วงเดียวกันของปีก่อน 2.00% และเพิ่มขึ้น 0.23% จากเดือนก.พ. 65 ส่งผลให้ CORE CPI เฉลี่ย 3 เดือนอยู่ที่ 1.43% นอกจากนี้ สนค. ยังได้ปรับประมาณการอัตราเงินเฟ้อทั่วไปของปี 65 ใหม่เป็นอยู่ที่ 4-5% จากเดิมที่เคยคาดการณ์ไว้ที่ 0.7-2.4%  